Document ID: 31998R2623

Komisijas Regula (EK) Nr. 2623/98
(1998. gada 4. decembris),
ar kuru groza Regulu (EK) Nr. 1555/96 par noteikumiem, kā piemērot papildu ievedmuitas nodokļus augļiem un dārzeņiem, un ar kuru atceļ Regulu (EK) Nr. 1556/96
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kas grozīta ar Komisijas Regulu (EK) Nr. 2520/97 [2], un jo īpaši tās 31. panta 2. punktu un 33. panta 4. punktu,
tā kā Komisijas Regulā (EK) Nr. 1555/96 [3] paredzēts noteikt uzraudzības pasākumus tādu produktu ievešanai, kas uzskaitīti tās pielikumā; tā kā minētais uzraudzības pasākums balstās uz importa licencēm, kuras izsniedz saistībā ar režīmu, kas ieviests ar Komisijas Regulu (EK) Nr. 1556/96 [4], kurā jaunākie grozījumi izdarīti ar Regulu (EK) Nr. 2306/98 [5]; tā kā šo režīmu ieviesa, paredzot to aizstāt ar ātru un datorizētu procedūru importa reģistrēšanai, tiklīdz tādu var juridiski un praktiski izveidot; tā kā šāda procedūra ir sekmīgi pārbaudīta;
tā kā tādēļ importa uzraudzība, kas noteikta 308.d pantā Komisijas 1993. gada 2. jūlija Regulā (EEK) Nr. 2454/93, ar kuru paredz noteikumus par to, kā ieviest Padomes Regulu (EEK) Nr. 2913/92, ar ko izveido Kopienas Muitas kodeksu [6], kurā jaunākie grozījumi izdarīti ar Regulu (EK) Nr. 1677/98 [7], ir jāattiecina arī uz Regulas (EK) Nr. 1555/96 pielikumā uzskaitītajiem produktiem; tā kā, lai papildu ievedmuitas nodokļu režīms darbotos pareizi, Komisijai jāsaņem informācija katru nedēļu; tā kā turklāt ir jāpieņem noteikumi, kas atļauj dalībvalstīm iegūt uzraudzības pasākumu mērķiem vajadzīgo informāciju tad, kad minētos produktus laiž brīvā apgrozībā pēc vienkāršotās procedūras, kas noteikta Regulā (EEK) Nr. 2454/93; tā kā minētās uzraudzības ieviešanas rezultātā Regula (EK) Nr. 1555/96 ir jāpielāgo un Regula (EK) Nr. 1556/96 ir jāatceļ no 1998. gada 1. decembra;
tā kā Lauksaimniecības nolīguma [8] 5. panta 4. punktā ir noteikti kritēriji to daudzumu noteikšanai, pie kādiem sāk darboties papildu nodokļu mehānisms; tā kā minētā nolīguma 5. panta 6. punkts atļauj noteikt papildu nodokļu mehānisma iedarbošanās laika posmus atbilstoši ātri bojājošos un sezonas produktu īpatnībām; tā kā, piemērojot šādus kritērijus, ir jānosaka apjomi, no kuriem sāk darboties papildu nodokļu mehānisms, kā norādīts šīs regulas pielikumā;
tā kā šajā regulā paredzētie pasākumi ir saskaņā ar Svaigo augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulu (EK) Nr. 1555/96 groza šādi.
1. Regulas 1. pantu aizstāj ar šādu:
"1. pants
1. Padomes Regulas (EK) Nr. 2200/96 [9] 33. panta 1. punktā minēto papildu ievedmuitas nodokli, še turpmāk "papildu nodoklis";, var piemērot attiecībā uz tiem produktiem un tajos laika posmos, kas uzskaitīti šīs regulas pielikumā, atbilstoši turpmāk izklāstītajiem nosacījumiem.
2. Apjomi, kas iedarbina papildu nodokļu mehānismu, uzskaitīti šīs regulas pielikumā.";
2. Regulas 2. pantu aizstāj ar šādu:
"2. pants
1. Par katru no šīs regulas pielikumā uzskaitīto produktu un norādītajiem laika posmiem dalībvalstis paziņo Komisijai sīkus datus attiecībā uz daudzumiem, kas laisti brīvā apgrozībā, izmantojot atvieglotās ievešanas uzraudzību, kas noteikta Komisijas Regulas (EEK) Nr. 2454/93 [*] OV L 253, 11.10.1993., 1. lpp. 308.d pantā.
Attiecībā uz iepriekšējā nedēļā brīvā apgrozībā laistajiem daudzumiem šādu paziņojumu veic katru trešdienu ne vēlāk kā plkst.12.00 pēc Briseles laika.
2. Muitas iestādes pēc deklarētāja lūguma var pieņemt deklarācijas par tādu produktu laišanu brīvā apgrozībā, uz kuriem attiecas šī regula, arī tad, ja tajās nav iekļauti daži Regulas (EEK) Nr. 2454/93 37. pantā minētie dati, un tajās papildus regulas 254. pantā minētajiem datiem ir iekļauta arī norāde par attiecīgo produktu tīrsvaru (kg).
Ja tādu produktu laišanai brīvā apgrozībā, uz ko attiecas šī regula, lieto vienkāršoto deklarēšanas procedūru, kas minēta Regulas (EEK) Nr. 2454/93 260. pantā, vienkāršotajā deklarācijā papildus citām prasībām jāiekļauj norāde par attiecīgo produktu tīrsvaru (kg).
Ja tādu produktu laišanai brīvā apgrozībā, uz ko attiecas šī regula, lieto vietējo muitošanu, kas minēta Regulas (EEK) Nr. 2454/93 263. pantā, regulas 266. panta 1. punktā minētajā paziņojumā muitas iestādēm iekļauj visus vajadzīgos datus preču identificēšanai un norādi par attiecīgo produktu tīrsvaru (kg).
Regulas 266. panta 2b. punktu nepiemēro tādu produktu importam, uz ko attiecas šī regula.";
3. Regulas 3. pantu aizstāj ar šādu:
"3. pants
1. Ja attiecībā uz kādu no šīs regulas pielikumā uzskaitītajiem produktiem un laika posmiem konstatē, ka brīvā tirdzniecībā laistais daudzums pārsniedz atbilstošo daudzumu, kas iedarbina papildu nodokļu mehānismu, Komisija piemēro papildu nodokli.
2. Ar papildu nodokli apliek daudzumus, kuri laisti brīvā apgrozībā pēc minētā nodokļa piemērošanas dienas, ja:
- to tarifu klasifikācija, kas noteikta saskaņā ar Regulas (EK) Nr. 3223/94 5. pantu, paredz piemērot augstāko īpašo nodokli, kāds piemērojams attiecīgās izcelsmes importam,
- ievešana veikta papildu nodokļa piemērošanas laika posmā.";
4. Pielikumu aizstāj ar šīs regulas pielikumu.
2. pants
Ar šo atceļ Regulu (EK) Nr. 1556/96.
3. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
To piemēro no 1998. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 1998. gada 4. decembrī

Labels: 3
17
15